Vredefort-plaasaanval: Boer se selfoon naby toneel gevind | Maroela Media
Vredefort-plaasaanval: Boer se selfoon naby toneel gevind
Dirk en Miekie Steenkamp (Foto: Facebook)
Die vermoorde Dirk Steenkamp (71) van Vredefort in die Vrystaat, die beesboer wat Sondagoggend buite sy huis oorval en doodgeskiet is, se selfoon is net anderkant sy huis gevind.
Maroela Media het vroeër berig Steenkamp, 'n gesiene sakeman en boer van die omgewing, is Sondagoggend vroeg uit sy huis om ondersoek na 'n waterpomp op die plaas in te stel. Hy was glo gewapen, maar 'n groep verdagtes het hom oorval en daarin geslaag om sy vuurwapen by hom af te neem. Die verdagtes het hom geskiet, maar op die vlug geslaan nadat sy vrou, Miekie, die buurtwag en die polisie ontbied het.
AO Lorraine Earle, woordvoerder van die polisie, het bevestig dat ondersoekspanne, waaronder die polisie se honde-eenheid en 'n forensiese ondersoekspan, Steenkamp se selfoon sowat 1 km van die toneel waar hy geskiet is, gevind het.
Earle sê die polisie hoop nou dat daar vingerafdrukke op die selfoon gevind sal word om te help in die soektog na die verdagtes. Daar is ook 'n enkele 9 mm-patroondoppie en kabelbinders op die toneel gevind. Steenkamp se 6.35 mm-pistool word steeds vermis.
"Die polisie en ondersoekspanne is onverpoos besig met hul ondersoek en steeds op soek na leidrade vir die verdagtes. In dié stadium is daar ongelukkig nog niks konkreets nie," sê sy.
'n Nadoodse ondersoek sal Dinsdagmiddag gedoen word. Die uitslae van dié ondersoek sal Woensdag bekend gemaak word.
Earle sê die polisie maan sosialemediagebruikers om nié valse nuus in verband met aanvalle of moorde te versprei nie. Volgens haar is die gerugte onwaar dat Steenkamp se dood 'n teregstelling was.
"Daar was ook baie gerugte dat dié aanval die sesde aanslag op Steenkamp se lewe was," sê sy. "Hoewel hulle wel voorheen al slagoffers van misdaad was, was dit nie voorvalle waartydens misdadigers sy lewe probeer neem het nie."
Earle kon nie meer inligting oor die ondersoek bekend maak nie. Sy sê die familie en gemeenskap is wel baie geskok.
Niemand is nog in verband met die voorval in hegtenis geneem nie. Earle versoek mense met meer inligting oor die voorval om AO David Petzer, die ondersoekspeurder, by 082 301 3048 te bel.
plaasaanvalle Vredefort Vrystaat
Haal die boere uit en die werkloos syfers styg. Hoeveel plaaswerkers word ook hierdeur geraak. Die kriminele voel vere vir hulle eie nasie!
AG regtig,ek raak nou nie juis opgewonde daaroor nie. Weet nie wanneer laas hulle iemand in SA skuldig bevind het op 'n vingerafdruk of opgespoor gekry het op 'n vingerafdruk nie. AS hy van Zim of Mozambiek of enige ander land is gaan jy hom met selfs 'n hand of hele vinger nie kan opspoor nie. Jammer vir die oom se familie.
lees die mense nie???????????
Polisie beteken niks…
Petra met bykans elke berig vra ek dieselfde vraag. Boer in SA het die gevaarlikste werk geword op die planeet.